MRK ondersoek Vishoek-diversiteitsopleiding(Foto: quicket.co.za) Die klag wat die VF Plus by die Menseregtekommissie (MRK) ingedien het oor verlede jaar se diversiteitsopleiding by Fish Hoek High School in Vishoek in die Wes-Kaap, word amptelik ondersoek. Adv. Anton Alberts, nasionale voorsitter van die VF Plus, het gesê die party het amptelike bevestiging gekry dat sy klag ondersoek word. Die klag is ingedien teen die DA se Wes-Kaapse onderwysdepartement, dié party se LUR vir onderwys, David Maynier, en die groep kursusaanbieders. Die diversiteitsopleiding is deur die departement gefasiliteer en het 31 Oktober by die skool plaasgevind na aanleiding van ŉ beweerde voorval van rassisme vroeër die jaar. Maroela Media het vroeër berig ouers was woedend en talle leerders getraumatiseerd oor die inhoud van die aanbieding – oor geloof en rassisme – terwyl verskeie organisasies skerp kritiek gelewer het op die ingryping wat van stapel gestuur is ná ŉ beweerde rassevoorval by die skool. Volgens Alberts het die Vishoek-opleiding reeds een persoon se kop geëis. “Ironies genoeg nie een van die aanbieders of persone wat die opleiding gereël het nie, maar ŉ personeellid wat die kinders probeer beskerm het. Die personeellid se naam is bekend aan die VF Plus, maar word weerhou om haar te beskerm.” Terwyl die opleiding aan die gang was, het sy bewus geraak daarvan dat van die leerders dit as erg traumaties ervaar en het die saal binnegegaan om te vra dat dit stopgesit word. Volgens Alberts is die personeellid einde verlede jaar dissiplinêr aangekla vir haar “ontwrigting” van die sessie en gevra om te bedank. In die VF Plus se klag aan die MRK is onder meer gevra dat die Wes-Kaapse onderwysdepartement geen verdere diversiteitsopleiding by skole mag aanbied terwyl die voorval ondersoek word nie. “Kritiese rasteorie vorm die grondslag van die kursus. Dié teoretiese raamwerk verwerp gelykheid soos die meeste kommentators dit volgens artikel 9 van die land se Grondwet verstaan. Derhalwe moet ŉ grondwetlike liggaam, soos die MRK, oor die geskiktheid daarvan vir gebruik in skole uitspraak lewer. “Een van die aanbieders het onder meer die stelling gemaak dat slegs wit mense rassiste kan wees en swart mense nie, aangesien hulle nie mag het nie.” Christenskap is gelykgestel aan wit patriargale oorheersing en uitsprake is teenoor die Christendom gemaak wat ongeoorloof is en selfs as godslasterlik ervaar kan word. “Uit klankopnames wat leerders wel van die sessie gemaak het, kan gehoor word dat leerders uiters geskok en emosioneel was,” het Alberts gesê.